Arbër Abilaliaj

**Arbër Abilaliaj** (lindur më 6 Qershor 1986) është një ish futbollist shqiptar i cili ka luajtur si sulmues.

## Karriera me klube
### Vitet e hershme
Abilaliaj ka luajtur më parë te Partizani dhe ka marrë pjesë në eleminimin e klubit në raundin e parë të Kupës Intertoto 2006, pavarësisht se shënoi gol në ndeshjen e dytë. Gjatë kohës te Partizani, Abilaliaj pati prova të pasuksesshme te FC Erzgebirge Aue dhe TuS Koblenz.

### Tirana
Në gusht 2012, Abilaliaj u transferua te Tirana duke firmosur një kontratë një vjeçare. Ai bëri debutimin e tij në ligë me Tiranën më 22 shtator në fitoren 1–0 në transfertë kundër Luftëtarit, duke u aktivizuar si zëvëndësues në minutën e 75të në vend të Mirel Çotës. Më 21 nëntor, Abilaliaj shënoi tre gola me Tiranën në fitoren 4–0 kundër KF Otrantos në një ndeshje miqësore për Kupën e Pavarësisë. Abilaliaj shënoi golin e parë në ligë me Tiranën më 23 shkurt 2013 në barazimin 1–1 kudër Teutës; goli erdhi në minutën e 70të vetëm dy minuta pasi kishte hyrë në fushë. Më 31 mars, ai shënoi golin e dytë në ligë në fitoren 3–0 në transfertë kundër Kastriotit, duke mposhtur portierin kundërshtar në minutën e 61të pas një krosimi të Fatmir Hysenbelliut. Në përfundim të sezonit, Abilaliaj u largua nga klubi pas vetëm një sezoni të luajtur. Gjatë këtij sezoni, ai u aktiviziua në vetëm 14 ndeshje në ligë, ku vetëm një e luajti të plotë. Ai konsiderohej zgjedhja e dytë e sulmuit duke luajtur vetëm në ndeshjet miqësore ku pati ecuri të mirë. Ai gjithsej koleksionoi 496 minuta duke nisur vetëm katër ndeshje si titullar.

### Flamurtari
Më 26 gusht 2013, Abilaliaj u rikthye te Flamurtari pas nëntë vitesh mungesë. Ai firmosi një kontratë një-vjeçare. Abilaliaj bëri debutimin e tij për Flamurtarin më 6 nëntor 2013 në fitoren 2–0 kundër Gramshit në kupë, kurse debutimi i tij në kampionat erdhi katër ditë më vonë në fitoren 4–3 në shtëpi kundër Lushnjes, duke shënuar një gol vendimtar në minutën e 91të. Dy javë më vonë, Abilaliaj regjistroi golin e tretë me Flamurtarin në fitoren 3–1 kundër Vllaznisë.

Abilaliaj shënoi golin e parë për vitin 2014 më 22 shkurt në humbjen 3–2 në transfertë kundër Kukësit; goli u shënua me kokë në minutën e 85të pas një krosi të Gilman Likës. Ai vazhdoi formën e tij të mirë duke shënuar një gol vendimtar në fitoren 1–0 kundër rivalëve për mbijetesë Vllaznisë, e cila u pasua nga një dopietë në fitoren 4–2 kundër Lushnjes në stadiumin Rosa Haxhiu; në ndeshjen kundër Lushnjes, Abilaliaj i shënoi dy golat për tetë minuta pasi deri në minutën e 70të rezultati ishte 2–2. Kjo ishte fitorja e parë e Flamurtarit në stadiumin Rosa Haxhiu pas plot 27 vitesh. Abilaliaj regjistroi golin e shtatë në kampionat dhe golin e fitores kundër kampionëve në shqipërisë Skënderbeut më 13 prill duke i shkaktuar këtyre të fundit humbjen e tretë rresht në ligë. Goli erdhi me kokë në minutën e 60të pas një krosimi të Telushit nga kornja.

Pas vetëm një jave, Abilaliaj shënoi sërisht kundër Lushnjes në fitoren 3–2 duke zbritur këta të fundit nga Kategoria Superiore; goli erdhi që në minutën e 3të, e cila ishte goli më i shpejtë i sezonit 2013–14. Më 4 maj, Abilaliaj shënoi dy gola për të ndihmuar skuadrën e tij të merrte një barazim 2–2 kundër ish skuadrës së tij Tiranës. Ai shënoi dy gola të tjerë vetëm gjashtë ditë më vonë në fitoren 3–1 në transfertë kundër Kastriotit. Më 18 maj, në finalen e Kupës së Shqipërisë kundër Kukësit, Abilaliaj shënoi golin e vetëm të ndeshjes në minutën e 44të duke i dhuruar trofeun e katërt të kupës në histori Flamurtarit. Ai e mbylli sezonin me me 14 gola në 26 ndeshje në kampionat dhe kupë.

### Skënderbeu
Në qershor 2015, Abilaliaj firmosi një kontratë një-vjeçare me Skënderbeun, duke ju bashkuar ekipit në fazën përgatitore në Austri. Pasi zhvilloi vetëm dy paraqitje me ekipin gjatë gjithë sezonit 2015–16, Abilaliaj njoftoi tërheqjen nga futbolli në moshën 30 vjeç, duke cituar dëmtimet e shumta si faktorin kryesor të këtij vendimi.

## Karriera ndërkombëtare
Abilaliaj ishte pjesë e kombëtares shqiptare në fushatën kualifikuese të Euro 2008 por nuk arriti dot të bënte debutimin e tij.

## Trofe
;Flamurtari

*Kupa e Shqipërisë: 2013–14
*Superkupa e Shqipërisë: ndjekës 2014

## Referime 
## Lidhje të jashtme 
*Profili te Football DataBase
*Soccerway